তিন বছরে যাঁর শেয়ারের দাম ফুলে-ফেঁপে প্রায় ১০ কোটি ডলারে পৌঁছেছিল, তা দুম করে গোঁত্তা খেয়ে পাতালমুখী হওয়ায় দিনদু’য়েকের মধ্যেই ‘লাভের গুড় পিঁপড়েয়’ খেয়েছে মেগাস্টারের। দাম দাঁড়িয়েছে, ৪ কোটি ৭০ লক্ষ টাকায়, আপাতত। অনলাইনে বিটকয়েন কেনা-বেচা হয় বলে আর তা আমদানি, রফতানিকারীদের ‘হাতে হাতে’ ঘোরাফেরা করে বলে বিটকয়েনের দাম ওঠে, নামে ১ সেকেন্ডেরও ভগ্নাংশ সময় বা ন্যানো সেকেন্ডে। তাই বিটকয়েনকে বলা হয় ‘ক্রিপ্টো কারেন্সি’ বা ‘ভার্চুয়াল মুদ্রা’। ‘গবেষণা নির্ভর আন্তর্জাতিক বাণিজ্য সংস্থা’ বলে নিজেদের দাবি করা ‘স্ট্যাম্পেড ক্যাপিটাল’ মুম্বই স্টক এক্সচেঞ্জে জানিয়েছে, অমিতাভ বচ্চন তাদের ‘পরে আসা ব্যক্তিগত শেয়ার হোল্ডার।’ সংস্থাটিতে অমিতাভের শেয়ারের পরিমাণ ২.৩৮ শতাংশ। মুম্বই স্টক এক্সচেঞ্জ সূত্রের খবর, সংস্থাটির ১ শতাংশ বা তার কিছু বেশি শেয়ারের হোল্ডারদের তালিকায় মেগাস্টারের নাম রয়েছে ২০১৪-র জুন থেকেই। তবে সেই সময় শেয়ারের পরিমাণ আরও একটু বেশি ছিল মেগাস্টারের। ৩.৩৯ শতাংশ। যার মূল্য ৯ কোটি মার্কিন ডলারের কাছাকাছি। বিটকয়েনের দৌলতে মেগাস্টারের ‘কপাল পোড়া’র খবরটি পাঁচ কান হয়েছে এই ভাবেই। বচ্চনের হাত ধরেই বিটকয়েনের উল্কাপতনে ‘কাহিল’ হেভিওয়েটদের মধ্যে এই প্রথম কোনও বড় মাপের ভারতীয়ের নামও উঠে এল। একটা বিটকয়েনের দাম হুশ্ করে ২০ হাজার মার্কিন ডলারে উঠে যাওয়ার পর পরই তা ঝুপ করে এক-তৃতীয়াংশেরও বেশি কমে যায়। যদিও পরে সেই উল্কাপতন কিছুটা সামাল দিয়েছে বিটকয়েন। এখন আবার তা কিছুটা ঘুরে দাঁড়িয়ে পৌঁছেছে ১৫ হাজার মার্কিন ডলারে। গত সপ্তাহে সেই ‘লংফিন কর্প’ আমেরিকায় ন্যাসডাক স্টক এক্সচেঞ্জে তালিকাভুক্ত হতেই তার শেয়ারের দাম উঠতে থাকে চড়চড় করে। ‘লংফিন কর্প’-এ হায়দরাবাদের ‘স্ট্যাম্পেড ক্যাপিটাল’-এর শেয়ার রয়েছে ৩৭.১৪ শতাংশ। তার ফলে, ‘স্ট্যাম্পেড ক্যাপিটাল’-এর শেয়ারের দামও ওঠে চড়চড়িয়ে। আর ভারতের ফিল্ম দুনিয়ার মেগাস্টারের কপাল খুলে যায়! তবে ঘুর পথে। কারণ, মার্কিন ‘লংফিন কর্প’-এর শেয়ারের দাম বাড়ায় লাভবান হয়েছিলেন হায়দরাবাদের ‘স্ট্যাম্পেড ক্যাপিটাল’-এর শেয়ারহোল্ডার অমিতাভ বচ্চন। শেয়ার বাজারে যাঁদের বলে, ‘ইনডাইরেক্ট বেনিফিসিয়ারি’ বা ‘পরোক্ষ সুবিধাপ্রাপক’। সূত্রের খবর, ‘জিড্ডু ডট কম’ নামে একটি ওয়েবসাইট কেনার ঘোষণার পর পরই ঝুপ্ করে দিনদু’য়েকের জন্য নেমে যায় ‘লংফিন কর্প’-এর শেয়ারের দাম। কমে যায় প্রায় আড়াই হাজার শতাংশ।